16.		Povolenie obnovy konania
			(§ 75 zákona č. 563/2009 Z. z. o správe daní – daňový poriadok)
RAČIANKA, spol. s r.o., Pri rajčianke 13, Rajec				Daňový úrad ŽILINA
		Janka Kráľa 5. 010 01 ŽILINA
Žilina 27. 4. 2022
Vec:		Návrh na obnovu konania
Podľa § 75 ods. 1 zákona č. 563/2009 Z. z. o správe daní – daňový poriadok podávame návrh na povolenie obnovy konania vo veci vyrubenia úroku z omeškania rozhodnutím č. 600/240-12013/00-r zo dňa 1. 12. 2021 Daňovým úradom Žilina II na dani z pridanej hodnoty vo výške 4 840,00 € (slovom štyritisícosemstoštyridsať) za oneskorené zaplatenie daňovej povinnosti za II. štvrťrok 2021 vo výške 21 946,60 €.
V rámci odvolacieho konania bolo toto rozhodnutie odvolacím orgánom (Finančné riaditeľstvo SR, Banská Bystrica) potvrdené vydaním rozhodnutia č. II/210/1534/11-1213-r zo dňa 15. 03. 2022, ktoré nadobudlo právoplatnosť jeho doručením.
Podľa § 78 zákona č. 222/2004 Z. z. o dani z pridanej hodnoty v z.n.p. je daň splatná za príslušné zdaňovacie obdobie do 25 dní po skončení tohto zdaňovacieho obdobia.
Podľa § 55 ods. 12 písm. a) daňového poriadku sa za deň platby pri bezhotovostných prevodoch z účtu v banke považuje deň, keď bola platba odpísaná z účtu daňového subjektu alebo inej osoby, ktorá platbu vykonala.
Naša spoločnosť podala daňové priznanie k dani z pridanej hodnoty za II. štvrťrok 2021 v zákonom stanovenej lehote. Príkaz na úhradu vyčíslenej daňovej povinnosti v daňovom priznaní vo výške 21 946,60 € (slovom dvadsaťjedentisícdeväťstoštyridsaťšesť eur a šesťdesiat centov) sme podali dňa 25. 7. 2021 a banka v tento deň aj odpísala uvedenú sumu dane z nášho účtu, o čom svedčia aj výpisy ako potvrdenie pobočky banky. Ako je zrejmé z uvedených skutočností, daňová povinnosť na dani z pridanej hodnoty bola zaplatená v zákonom určenej lehote a zo strany spoločnosti nedošlo k omeškaniu.
Voči rozhodnutiu o vyrubení úroku z omeškania sme podali v zákonom stanovenej lehote odvolanie. Finančné riaditeľstvo SR a rozhodnutím č. II/210/1534/00-1213-r zo dňa 15. 3. 2022 potvrdilo odvolaním napadnuté rozhodnutie správcu dane. Vo výroku rozhodnutia odvolací orgán uviedol, že daňový úrad postupoval pri vyrubení úroku z omeškania podľa § 156 ods. 1 písm. a) daňového poriadku, pretože sme nepreukázali, že k oneskorenému zaplateniu dane nedošlo. Daň z pridanej hodnoty splatná dňa 25. 7. 2021 bola pripísaná na účet správcu dane až 30. 7. 2021.
Ako dôkaz preukazujúci odôvodnenosť návrhu na obnovu konania uvádzame skutočnosť, že dňa 20. 2. 2022 sme obdržali oznámenie banky, v ktorej máme vedený účet, ktorým potvrdzuje, že daňová povinnosť na dani z pridanej hodnoty za II. štvrťrok 2021 splatná dňa 25. 7. 2021 bola odpísaná z účtu našej spoločnosti dňa 25. 7. 2021, pričom k oneskorenému pripísaniu na účet daňového úradu došlo zavinením banky. Tento nový dôkaz má podstatný vplyv na výrok rozhodnutia, ktorý sa nemohol uplatniť v čase rozhodovania bez zavinenia účastníka konania. Lehoty na uplatnenie návrhu na obnovu konania sú dodržané, pretože žiadosť podávame v lehote do šiestich mesiacov odo dňa, kedy sme sa preukázateľne dozvedeli o dôvodoch obnovy a pred uplynutím lehoty, v ktorej zaniká právo daň vyrubiť. 
V prílohe prikladáme kópiu potvrdenia banky, ktorým vyšla najavo nová skutočnosť a táto má podstatný vplyv na výrok rozhodnutia a žiadame o povolenie obnovy konania v predmetnej veci nadväzne na § 75 ods. 1 písm. a) daňového poriadku.
Boris Bradáč, v.r.
konateľ spoločnosti
Prílohy:
1.	Rozhodnutie správcu dane o vyrubení úroku z omeškania
2.	Odvolanie proti rozhodnutiu o vyrubeniu úroku z omeškania
3.	Rozhodnutie odvolacieho orgánu o odvolaní
4.	Potvrdenie banky
5.	Kolková známka v hodnote 165,50 €
Poznámka k postupu obnovy konania ako opravného prostriedku proti rozhodnutiu orgánu, ktorý ho vydal
Problematiku vo veci obnovy daňového konania upravuje
§ 75 - Obnova konania,
§ 76 - Postup pri obnove konania.
Podľa § 75 daňového poriadku je obnova konania opravným prostriedkom na nápravu vecných pochybení v čase rozhodovania. 
Podľa § 75 ods. 1 daňového poriadku, ak je daňové konanie ukončené právoplatným rozhodnutím, okrem rozhodnutia, ktorým sa rozhodnutie zmenilo alebo zrušilo mimo odvolacieho konania podľa § 77 ods. 3, sa obnoví na návrh účastníka konania alebo z úradnej moci, len ak
a)	vyšli najavo nové skutočnosti alebo dôkazy, ktoré mohli mať podstatný vplyv na výrok rozhodnutia a nemohli sa v konaní uplatniť bez zavinenia účastníka konania,
b)	rozhodnutie bolo vydané na základe dôkazov, ktoré sa ukázali ako nepravdivé, alebo rozhodnutie sa dosiahlo trestným činom,
c)	rozhodnutie záviselo od posúdenia predbežnej otázky, o ktorej príslušný orgán rozhodol inak.
Obnova daňového exekučného konania nie je prípustná.
Podľa odseku 3 sa návrh na obnovu konania podáva u správcu dane, ktorý vo veci rozhodol v prvom stupni.
Pri obnove konanie je dôležité dodržať lehotu na podanie návrhu na obnovu konania. 
Zákon v odseku 4 tohto ustanovenia stanovuje na podanie návrhu na obnovu konania subjektívnu a objektívnu lehotu. Subjektívna lehota na podanie tohto návrhu je 6-mesačná; jej začiatok plynie od času, keď sa ten, kto obnovu navrhuje, dozvedel o dôvode obnovy alebo keď mohol dôvod obnovy uplatniť. Objektívna lehota na podanie návrhu na obnovu konania je 3-ročná a začína plynúť od okamihu, kedy obnovou napadnuté rozhodnutie nadobudlo právoplatnosť; obidve lehoty nemožno podľa § 28 alebo 29 daňového poriadku ani predĺžiť ani odpustiť ich zmeškanie.
V návrhu na obnovu konania musí byť uvedený dôvod podľa odseku 1, dôkazy preukazujúce jeho odôvodnenosť a dodržanie lehôt podľa odseku 4.
Ak návrh na obnovu konania bol zamietnutý, účastník konania nie je oprávnený opakovane podať návrh na obnovu konania z tých istých dôvodov.
Postup pri obnove konania (§ 76 daňového poriadku): 
Obnovu konania povoľuje alebo nariaďuje správca dane. Ak sa nepreukážu dôvody na obnovu konania podľa § 75 ods. 1, návrh na obnovu konania sa zamietne.
Ak rozhodol v poslednom stupni iný orgán ako správca dane, povoľuje, nariaďuje alebo zamieta návrh na obnovu konania tento orgán; ak ide o rozhodnutie ministerstva, minister.
Obnova konania sa môže povoliť alebo nariadiť, ak nezaniklo právo na vyrubenie dane alebo rozdielu dane alebo uplatnenia nároku na sumu podľa osobitných predpisov (§ 69 daňového poriadku).
Pri zmene miestnej príslušnosti rozhoduje o návrhu na obnovu konania, nariaďuje ju alebo zamieta návrh na obnovu konania správca dane, ktorý je miestne príslušný v deň podania tohto návrhu. Ak rozhodol v poslednom stupni iný orgán ako správca dane, rozhoduje pri zmene miestnej príslušnosti o návrhu na obnovu konania, nariaďuje ju alebo zamieta návrh na obnovu konania tento orgán. Na zmenu miestnej príslušnosti po povolení alebo nariadení obnovy konania sa neprihliada.
V rozhodnutí o povolení alebo nariadení obnovy konania sa uvedie, v akom rozsahu sa konanie obnovuje a z akých dôvodov.
Proti rozhodnutiu o povolení alebo nariadení obnovy konania nemožno podať odvolanie. Ak bol rozhodnutím zamietnutý návrh na obnovu konania, možno proti nemu podať odvolanie.
Nové konanie vo veci vykoná správca dane, ktorý vo veci rozhodol v prvom stupni; pri zmene miestnej príslušnosti nové konanie vo veci vykoná správca dane uvedený v odseku 4. Ak rozhodol o obnove konania odvolací orgán, je správca dane pri konaní viazaný jeho právnym názorom.
Novým rozhodnutím sa pôvodné rozhodnutie zrušuje; proti novému rozhodnutiu možno podať odvolanie.
Podanie žiadosti návrhu na obnovu konania podlieha povinnosti zaplatiť správny poplatok vo výške 165,50 € (položka 1 bod. 2 sadzobníka správnych poplatkov).
Ak daňový subjekt alebo osoba, ktorá žiadosť o obnovu konania podala, správny poplatok nezaplatí v lehote určenej vo výzve na zaplatenie, správny orgán podľa § 9 zákona č. 145/1995 Z. z. o správnych poplatkoch v znení neskorších predpisov úkon nevykoná a konanie zastaví. Zaplatený poplatok sa vráti, ak sa obnova konania povolí alebo sa podnetu na preskúmanie rozhodnutia mimo odvolacieho konania vyhovelo v plnom rozsahu.
Záver
Obnova konania je opravný prostriedok, ktorým možno za podmienok ustanovených v zákone dosiahnuť nápravu vo veci, v ktorej nebol skutkový stav v pôvodnom konaní zistený úplne alebo správne. Návrhom na obnovu konania sa nemožno domáhať nápravy prípadných pochybení pri právnom posudzovaní veci alebo nesprávností procesnej povahy; na nápravu týchto nesprávností slúžia podľa povahy rozhodnutia a charakteru namietanej nesprávnosti iné opravné prostriedky.
Rozdiel medzi obnovou konania a preskúmaním rozhodnutia mimo odvolacieho konania je v tom, že obnova konania je určená predovšetkým k náprave skutkových omylov, z ktorých sa pri vydaní napadnutého rozhodnutia vychádzalo, pričom preskúmavaním rozhodnutia mimo odvolacieho konania sa sleduje v podstate náprava právnych- zákonných omylov rozhodnutia, ktoré sa preskúmava.